Min dinge is so lekker soos ’n sterk koppie boeretroos! Jy teug graag daaraan terwyl jy jou gunstelingboek lees, saam met vriende of familie kuier, of as jy in ’n oulike koffiewinkel sit en kyk hoe vreemdelinge verby stap. Dikwels is dit ook nét wat jy nodig het om daardie besige dag op kantoor mee te begin …
As jy een van dié is wat jou neus vir kitskoffie optrek, is daar baie goeie nuus: Tientalle sjiek koffiewinkels, wat hul eie koffiebone rooster en smaaklike koffie vervaardig, het die afgelope dekade regoor Suid-Afrika oopgemaak!
As ’n koffiewinkel 50 jaar lank al hul eie bone rooster, kan hulle nie anders as om van die lekkerste koffie in die land te produseer nie! Dié koffiewinkel skuil in die hartjie van Newtown, ’n kleurvolle Johannesburgse voorstad. Craft Coffee is in ’n gebou wat in 1913 opgerig is naby die welbekende duikweg vol interessante graffiti ─ ’n verfrissende kombinasie tussen oud en nuut in dié besige voorstad. Of jy op ’n drafstap op pad werk toe is, ’n kunstenaar is wat in ’n inspirerende omgewing wil werk, of ’n toeris is, dié Indiese koffiebone met ’n sitrus-ondertoon uit Gautemala en Brasilië sal jou beslis opkikker!
Dié hiper-moderne koffiewinkel het ’n steampunk-tema en spesialiseer daarin om die wêreld se beste koffiebone te rooster wat dan uitstekende, eksklusiewe koffie oplewer. The Daily Telegraph het Truth Coffee Roasting as die wêreld se beste koffiewinkel vir twee opeenvolgende jare aangewys! Hulle verskaf ook koffie aan verskeie tophotelle in Suid-Afrika. Die koffiebone word in ’n antieke gietyster-drom gerooster om koffie van uitstaande gehalte te produseer en dié masjiene dra by tot die winkeltjie se unieke steampunk-dekor. Die heerlike flat white is die gewildste koffie op hul spyskaart, maar die Truth-span beveel die Sunrise Espresso aan, ’n dubbel-espresso met ’n tikkie lemoensap ─ ’n vreemde kombinasie wat blykbaar wondere vir die smaakorgane verrig! Truth Coffee Roasting sorg beslis vir ’n opwindende ervaring wat koffieliefhebbers se tone sal laat krul van plesier.